晚春过夏侯校書值其沉醉戲贈
作者：李端
朝代：唐

paragraphs: 欹冠枕如意，獨寢落花前。
姚馥清時醉，邊韶白日眠。
曝褌還當屋，張幕便成天。
謁客唯題鳳，偷兒欲覘氈。
失杯猶離席，墜履反登筵。
本是牆東隱，今爲甕下僊。
臥龍髯乍磔，栖蝶腹何便。
阮籍供琴韻，陶潛餘秫田。
人逢轂陽望，春似永和年。
願我非工飲，期君行見憐。
嘗知渴羌好，亦覺醉胡賢。
炙熟樽方竭，車回轄且全。
噀風仍作雨，灑地即成泉。
自鄙新豐過，遲迴惜十年。